
Predstavnicima medija
· svima – 
4. prosinca 2009.
PRIOPĆENJE ZA NOVINARE
TRAŽI SE PROVOĐENJE INDUSTRIJSKE POLITIKE NUŽNE ZA OPSTANAK I RAZVOJ TEKSTILNE INDUSTRIJE U RH
„Neophodno je grupiranje tvrtki koje imaju razvojne programe i realne planove restrukturiranja, od onih koje to nemaju“
Na današnjem sastanku župana Krapinsko-zagorske, Međimurske i Varaždinske županije s predstavnicima Sindikata tekstila, obuće, kože gume Hrvatske, Udruge poslodavaca tekstilne i kožne industrije Hrvatske, Hrvatske agencije za razvoj tekstilne industrije, Klastera tekstilne industrije Varaždin i Hrvatskog zavoda za zapošljavanje-Središnje službe Varaždin, dogovoren je zajednički nastup prema Vladi Republike Hrvatske.
Obzirom na alarmantno teško stanje u tekstilnoj industriji, i njezin regionalni značaj te na činjenice da je: 

· u ove tri Županije zaposleno čak 3/4 od ukupnog broja zaposlenih  u tekstilnoj industriji Republike Hrvatske,

· Strategijom tekstilne i odjevne industrije za 2008. i 2009. bio planiran i usvojen ukupan budget od 635 milijuna kuna, a realizirano je samo 160 milijuna kuna,
· zbog neprimjene Strategije, broj od trenutno 23.000 zaposlenih u tekstilnoj industriji, već sada pao na razinu koju je Ekonomski institut u svojim najcrnjim prognozama predviđao tek za 2015. godinu, 

· 84 posto zaposlenih čine žene, a 90 posto žena koje izgube posao ostaje trajno na burzi,

· u razdoblju od 1. listopada 2008. - 1. listopada 2009. izgubljeno ukupno 4.500 radnih mjesta,
prisutni dionici suglasni su kako je neophodno grupirati tvrtke koje imaju razvojne programe i realne planove restrukturiranja te iste razdvojiti od onih koje to nemaju. Tekstilna industrija, koja ima bogatu tradiciju u Sjeverozapadnoj Hrvatskoj, proizvodni 'know-how', te je u stanju generirati pozitivan neto izvozni efekt, zaslužuje posebno mjesto u industrijskoj politici Republike Hrvatske.  

Nastavno na njihov zaključak, sudionici sastanka će idući tjedan poslati prijedlog prema Vladi Republike Hrvatske u kojem će tražiti provođenje industrijske politike (koja je definirana usvojenom Strategijom za tekstilnu i odjevnu industriju), prilagodbu industrijske politike otežanim tržišnim okolnostima, izradu posebnih regionalnih mjera obzirom na regionalni značaj tekstilne industrije i osnivanje Gospodarskog-socijalnog vijeća za tekstilno-obućarsku industriju, koje bi trebalo osigurati nužan zaokret politike potpora, veću transparentnost i pravednije kriterije podjele istih.

Sastanku su prisustvovali župan Varaždinske županije Predrag Štromar, župan Međimurske županije Ivan Perhoč, zamjenik župana Krapinsko-zagorske županije Anđelko Ferek Jambrek, zamjenik predsjednice Sindikata tekstila, obuće, kože, gume Hrvatske Josip Zidanić, pročelnica HZZ, PS Varaždin Jasenka Hutinski, Član Hrvarske Udruge poslodavaca Nikola Mikić, predsjednik Hrvatske agencije za razvoj tekstilne industrije i predsjednik Klastera tekstilne industrije Varaždin Zoran Košćec, zamjenica župana Varaždinske županije mr. sc. Blanka Glavica Ječmenica, dipl.oec., pročelnik UO za gospodarstvo, regionalni razvoj i europske integracije Varaždinske županije Alen Leverić, članica Savjeta župana za gospodarstvo Ruža Jelovac, dipl. oec.

